刘过
湖学别苏召叟
失学老无成，宁不心自慊。
子聊生吾后，逸俟眼未见。
委身入罏锤，顾此金百炼。
有如顽钝质，岂可便磨划。
看君说经旨，不异瓴水建。
小诗虽有技，风味亦不浅。
我途未易穷。本自安眠饭。
俯仰道德光。耳目自濡染。
凉风忽秋思，一夜窗纸飐。
平生湖海梦，高兴动淮沔。
追思狂踪迹，失处不可掩。
醉搥黄鹤楼，一掷财百万。
只今觉衰甚，四海游已倦。
所馀习气在，未了一第欠。
师友贵隆亲，古学当自反。
小夫事机械，心甚山川险，
半生客吴粤，生死交情见。
谁知尘土中，得君初识面。
何时束装来，草草衾裘辨。
密迩恋轩诚，功名期岁晚。